**HÅLI**

Håli ligg på høgda mellom Folkedal og Kvanndal i 520 m høgde framme på fjellkanten med godt utsyn til fjorden utover.

Her støla fire bruk i Nedre Folkedal, gardsnummer 126, bruksnummer 1, 2, 3 og 5. Bruksnummer 3 og 5 hadde sel ilag sidan dette tidlegare hadde vore eitt bruk. Bruket på Nylendo har bygd stølshus på ny tuft , og på bruksnummer 5 har ei tidlegare utløe vorte ombygd til stølshus. Her er også andre tufter. Frå gammalt av hadde stølseigarane på Håli rett til å beite på Helgastøl haust og vår. Det var svært gode træe ( teigar) på Håli og mykje høy kom heim derifrå. Bruket på Leite hadde to træe. Dei som hadde hest kjøyrde høyet heim om vinteren, andre nytta løypestreng. Dei reidde heim skyr, og hadde litt kunstgjødsel med oppatt.

Dei buførte til Håli kring 10. juli og kom heimatt til mikkjelsmesse.

På Nylendo slutta dei tidleg å støla. På Leite heldt dei lengst ut til 1955- 1956.

God tur!

Granvin turlag

Kjelde : «*Stølane i Granvin» av Torbjørn Seim*